Document ID: 31999D0126

NEUVOSTON PÄÄTÖS,
tehty 22 päivänä joulukuuta 1998,
yhteisön tilasto-ohjelmasta vuosiksi 1998-2002 (1999/126/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 213 artiklan,
ottaa huomioon komission toimittaman ehdotuksen päätökseksi,
ottaa huomioon Euroopan parlamentin lausunnon (1),
ottaa huomioon talous- ja sosiaalikomitean lausunnon (2),
sekä katsoo, että
yhteisön tilastoista 17 päivänä helmikuuta 1997 annetun neuvoston asetuksen (EY) N:o 322/97 (3) 3 artiklan 1 kohdan mukaisesti olisi laadittava yhteisön tilasto-ohjelma,
talous- ja rahaliitto asettaa merkittäviä vaatimuksia yhteisön raha-, maksutase- ja rahoitustilastojen tuottamisesta,
asetuksen (EY) N:o 322/97 mukaisesti yhteisön olisi voitava saada ajoissa käyttöönsä jäsenvaltioiden kesken vertailukelpoista, ajantasaista, luotettavaa, kyseistä alaa kuvaavaa ja mahdollisimman tehokkaasti tuotettua tilastotietoa toimintansa suunnittelua, toteutusta, seurantaa ja arviointia varten,
laadukkaiden, ajantasaisten ja vertailukelpoisten tilastojen saatavuus on usein välttämätön edellytys yhteisön politiikan toteuttamiselle,
yhteisön tilastotietojen yhdenmukaisuuden ja vertailukelpoisuuden varmistamiseksi on tarpeen laatia keskipitkän aikavälin yhteisön tilasto-ohjelma, jossa määritellään suunniteltujen toimien lähtökohdat, pääasialliset alat ja tavoitteet näiden ensisijaisten päämäärien suhteen,
tietyillä aloilla, joita yhteisön eri politiikat koskevat, on tärkeää, että tiedot eritellään sukupuolen mukaan,
yhteisön tilastojen erityinen laatimistapa edellyttää päätöksellä 89/382/ETY, Euratom (4) perustetun tilasto-ohjelmakomitean kautta tehtävää yhteistyötä kehittyvässä yhteisön tilastojärjestelmässä järjestelmän mukauttamiseksi erityisesti ottamalla käyttöön edellä tarkoitettujen yhteisön tilastojen laatimisen edellyttämät oikeudelliset asiakirjat; vastaajille, olivatpa nämä yrityksiä, kotitalouksia tai yksityishenkilöitä, aiheutuva taakka olisi otettava huomioon,
asetuksen (EY) N:o 322/97 3 artiklan 1 kohdan mukaisesti komissio antoi ennen päätösehdotuksensa esittämistä ohjelman perustamista koskevat suuntaviivat tilasto-ohjelmakomitean, Euroopan talous- ja sosiaalitilastoja käsittelevän neuvoa-antavan komitean sekä raha-, rahoitus- ja maksutasetilastokomitean käsiteltäviksi,
ohjelman täytäntöönpanossa sovelletaan asetuksen (EY) N:o 322/97 10 artiklassa säädettyjä periaatteita, erityisesti puolueettomuutta ja luotettavuutta, ja
viittaus tilastoja koskeviin toimenpiteisiin liitteenä olevassa puiteohjelmassa ei vaikuta perustamissopimuksessa määriteltyyn budjettivallan käyttäjän toimivaltaan,
ON TEHNYT TÄMÄN PÄÄTÖKSEN:
1 artikla
Perustetaan yhteisön tilasto-ohjelma vuosiksi 1998-2002 (jäljempänä `ohjelma`). Ohjelma on tämän päätöksen liitteenä. Siinä määritellään kyseiselle ajanjaksolle suunnitellun toiminnan lähtökohdat, pääasialliset alat ja tavoitteet.
2 artikla
Tilasto-ohjelmassa otetaan huomioon kansallisten viranomaisten ja komission käytettävissä olevat voimavarat ja se koskee seuraavia tärkeimpiä yhteisön politiikan painopistealueita:
- talous- ja rahaliitto,
- kilpailukyky, kasvu ja työllisyys,
- Euroopan unionin laajentuminen,
ja sillä myös varmistetaan nykyisen tilastollisen tuen jatkuminen nykyisillä politiikan aloilla tehtäville päätöksille ja uusista yhteisön politiikkaa koskevista aloitteista johtuville lisävaatimuksille.
3 artikla
Ohjelma pannaan täytäntöön asetuksessa (EY) N:o 322/97 vahvistettujen sääntöjen ja periaatteiden mukaisesti.
4 artikla
Komissio valmistelee ohjelman kolmannen täytäntöönpanovuoden kuluessa välikertomuksen ohjelman kehityksestä ja esittää sen tilasto-ohjelmakomitealle.
Ohjelman voimassaolon päättyessä komissio antaa tilasto-ohjelmakomiteaa kuultuaan ohjelman täytäntöönpanoa koskevan asianmukaisen arviointikertomuksen, jossa otetaan huomioon itsenäisten asiantuntijoiden näkemykset. Kertomus laaditaan vuoden 2003 loppuun mennessä ja esitetään Euroopan parlamentille ja neuvostolle.
5 artikla
Tämä päätös on osoitettu kaikille jäsenvaltioille.
Tehty Brysselissä 22 päivänä joulukuuta 1998.

Labels: 2
4
19
9
15